Document ID: 32011R0590

KOMMISSIONENS GENNEMFØRELSESFORORDNING (EU) Nr. 590/2011
af 20. juni 2011
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 2, og artikel 38, litra d), og
ud fra følgende betragtninger:
(1)
Kommissionens forordning (EF) nr. 1235/2008 (2) har fastsat en relativt kort frist for kontrolorganernes og kontrolmyndighedernes indsendelse af ansøgninger om godkendelse til at føre overensstemmelseskontrol, jf. artikel 32 i forordning (EF) nr. 834/2007. Da der ikke er nogen erfaringer med direkte anvendelse af EU-bestemmelser på økologisk produktion og mærkning af økologiske produkter uden for EU’s område, bør kontrolorganer og -myndigheder, der ønsker at anmode om at blive optaget på listen med henblik på at føre overensstemmelseskontrol, have mere tid hertil.
(2)
I henhold til artikel 33, stk. 2, i forordning (EF) nr. 834/2007 er der i bilag III til forordning (EF) nr. 1235/2008 opstillet en liste over tredjelande, hvis produktionssystem og kontrolforanstaltninger vedrørende økologisk produktion af landbrugsprodukter anses for at svare til dem, der er fastsat i forordning (EF) nr. 834/2007. Eftersom Kommissionen har modtaget en ny anmodning og nye oplysninger fra tredjelande, siden sidste gang, listen blev offentliggjort, bør listen ændres og suppleres på visse punkter.
(3)
Visse landbrugsprodukter, der importeres fra Canada, markedsføres for øjeblikket i EU efter overgangsbestemmelserne i artikel 19 i forordning (EF) nr. 1235/2008. Canada har sendt en anmodning til Kommissionen om optagelse på den liste, der er opstillet i bilag III til nævnte forordning. Canada har indsendt de oplysninger, der kræves efter artikel 7 og 8 i nævnte forordning. På grundlag af en gennemgang af disse oplysninger og efterfølgende drøftelse med de canadiske myndigheder kan det konkluderes, at landets regler for produktion og kontrol af landbrugsprodukter kan ligestilles med reglerne i forordning (EF) nr. 834/2007. Kommissionen har foretaget kontrol på stedet af de produktionsregler og kontrolforanstaltninger, der for øjeblikket anvendes i Canada, jf. artikel 33, stk. 2, i forordning (EF) nr. 834/2007.
(4)
De costaricanske, de indiske, de israelske, de japanske og de tunesiske myndigheder har anmodet Kommissionen om optagelsen af nye kontrol- og certificeringsorganer og har givet Kommissionen de nødvendige garantier for, at de opfylder betingelserne i artikel 8, stk. 2, i forordning (EF) nr. 1235/2008.
(5)
Costa Rica og New Zealand er opført på den liste, der er opstillet i bilag III til forordning (EF) nr. 1235/2008, indtil den 30. juni 2011. For at undgå handelsafbrydelser bør Costa Rica og New Zealand fortsat være opført på listen i en yderligere periode. På baggrund af erfaringerne bør denne forlængelse være ubegrænset.
(6)
New Zealand har indsendt redaktionelle ændringer af de relevante specifikationer, som er fastsat i bilag III til forordning (EF) nr. 1235/2008, som følge af sammenlægningen for nylig af Ministry of Agriculture and Forestry og New Zealand Food Safety Authority.
(7)
Forordning (EF) nr. 1235/2008 bør ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
I forordning (EF) nr. 1235/2008 foretages følgende ændringer:
1)
I artikel 4 ændres »31. oktober 2011« til »31. oktober 2014«.
2)
Bilag III ændres som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juni 2011.

Labels: 3
17
6